Gosstöðvarnar við Geldingadali eru mest vöktuðu gosstöðvar landsins að sögn hópstjóra Náttúruvárvöktunar Veðurstofu Íslands. Lokum á goshrinunni er lýst yfir en ekkert fullyrt um goslok. kvika er enn undir yfirborðinu.
Hraun hefur ekki runnið frá eldstöðinni við Fagradalsfjall í þrjá mánuði, svo vitað sé. Þensla er þó enn á svæðinu og þótt goshrinunni sé formlega lokið veigra sérfræðingar sér við því að lýsa alveg yfir goslokum. Náttúran sé óútreiknanleg.
Goshrinan sem hófst nítjánda mars stóð í hálft ár. Allt virðist nú með kyrrum kjörum á Reykjanesi en það er þó einungis á yfirborðinu.
Það er svona spurning hvort að maður á að segja að það séu tímamót í dag. Það eru þrír mánuðir núna liðnir frá því að síðast sást til hrauns koma upp úr gígnum í Geldingadölum. Þetta er svona svolítið öðruvísi endir en td á Holuhraunsgosinu þar sem að við fylgdumst með því hvernig smám saman dró úr styrknum í gosinu og það var svona auðveldara að leggja mat á það hvenær gosinu væri lokið. Gosið sem hófst 19. mars það stóð yfir í 6 mánuði og síðast sást til hrauns 18. sept fyrir þremur mánuðum síðan . Því lauk mjög skyndilega. Við bjuggumst alveg eins við því að það kæmi eitthvað meira sem það gerði ekki en það sem við erum að sjá er að það er kvikuinnstreymi inn í jarðskorpuna á stóru svæði undir Fagradalsfjalli. Svo það er ekki alveg hægt að lýsa því yfir að það sé allt búið þarna. Vissulega má segja að þessum spretti sem hófst 19. mars er lokið en svo er bara spurning hvað gerist næst.
En þetta er best vaktaða svæðið á Íslandi í dag
Varhugavert getur verið að fara inn á hraunbreiðuna við Geldingadali og að gígum. Hraun kólnar hægt. Yfirborð og gígar eru óstöðugir, hrun getur orðið eða sprungur myndast. Gasmengun getur einnig orðið á svæðinu.
Gosstöðvarnar við Geldingadali eru mest vöktuðu gosstöðvar landsins að sögn hópstjóra Náttúruvárvöktunar Veðurstofu Íslands. Goshrinunni er formlega lokið, en ekkert fullyrt um goslok. Kvika leynist enn undir yfirborðinu.